《乾明院让道人房与朱仲潜探梅》
宋代·吕天策

春工未仲闲桃李，偏向梅花先著意。铅华不御见真色，香密染衣冰琢蕊。

旧游颇念秦郎中，梦里五年如历指。叫呼连索酒浇春，尚想横瓶枕花底。

今年梅侣更何人，我狂骂坐初不嗔。风流端的美无度，携手错疑君姓秦。

往来百匝将重趼，鸟道萦盘封碧藓。团枝冻蕊未全苏，已见横斜照清浅。

晓来霁色酿春风，金须渐吐香蒙茸。开迟政恐有遗恨，未破君家宫锦红。

作者简介：常州江阴人，字彦发。善诗，尤工书，能兼数体。有石刻十卷藏于家。徽宗时被诏不就。人号吕诏君。